
Demarcation with 7 gates

Kulcsszavak: kapu; szabályrendszer; disszonancia; identitás; installáció
A demarcation with 7 gates című installációm koncepcióját az emberi szabály- és
morálrendszer értelmének megkérdőjelezése és az ezzel kapcsolatos szubjektív véleményem
alapozta meg. Minden Tihanyba tett látogatásomkor az az érzés fogott el, hogy itt mintha kikerültem volna a városi rohanó,
stresszes, lépten-nyomon beszabályozott mókuskerékből, és valami teljesen más működés
vetette fel bennem a fejét. Ennek a két rendszernek a disszonanciája zavart keltett bennem,
megkérdőjeleztem, hogy vajon önmagunk tudunk-e lenni egy ilyen környezetben, ami ekkora
visszatartó hatással van ránk. Melyik volna alkalmasabb a kettő közül? Hiszen nyilván nem
vethetünk el minden szabályt és törvényt, ami azért született, hogy minket megvédjen, vagy
éppen az életünket tegye könnyebbé. Azonban ezek az aspektusok sem voltak szerintem
képesek arra, hogy egy olyan konszenzuson alapuló szisztéma jöjjön létre, ami kedvező volna
az identitásunk kibontakoztatására. Mindegyikünk arra törekszik, hogy egy olyan mikro
közösséget hozzon létre, ahol a morális értékrend lehetővé teszi az önazonosság és
önkifejezés szabályokon belüli maximalizálását. Alkalmakat keresünk az ebből a társadalmi
normarendszerből való kiszakadásra, próbálunk együtt élni a diszkomforttal, és
magyarázatokat keresünk ennek a legitimációjára. Ebben a témában fontos szimbólumnak
éreztem a kaput, ami mint egy átjárást biztosító eszköz.
Azonban ha nincs fal, ami fizikálisan is elválassza ezt a két pólust, nem csak illúzió-e az
átjárhatóság vagy a különbség? Mind egyediek vagyunk, mindenki szubjektív véleménye
alternatív valóságokat jelent, nem mindenkinél van ez a két pont ugyanolyan messze, és
természetesen a kettő összeegyeztetése sem mindenkinek ugyanolyan fontos. Ennek az
alapgondolatnak a mentén hoztam létre 7 kaput, ami a térből bár leválaszt egy
lezárt rendszert, de közben alagútként tud működni. Utat mutat számunkra,
bár ez az út akármikor megszakítható, és egyéni döntési szabadságot kínál. A kérdés csak,
hogy élünk-e a lehetőséggel, hogy a két kapu között lévő helyen elhagyjuk a számunkra
“predesztinált” útvonalat. A lezárt tér ugyanakkor mint “safe space” (biztonságos közeg) is
tud működni, hiszen mint egy védelmi rendszer biztosítja számunkra a mozgás lehetőségét a
kialakított határokon belül. Ennek a felfogása mind nézőpont kérdése. Melyikkel veszítünk
vagy nyerünk többet. A létrehozott installáció nem akar mindezekre válasszal szolgálni,
csupán önreflexióra késztet, hogy önmagunk életében keressük meg a számunkra legalkalmasabb irányt.



